De Ueli Zwingli isch z Wildhuus im Toggeburg uufgwachse und abem 1506i z Glaris Pfarer gsii. Vil weiss mer über di säb Ziit nöd. Sicher isch aber, das er als Puuresoon seer volkstümli gsi isch. A de Chile hät er nüüt kritisiert. Im Gägeteil: Er hät em Papscht en Brief gschribe, er söli em Volch vo Glaris ali Sünde vergää (Absolution). Au häd er sich bemüet, das d Glarner en aagebliche Schplitter vom Chrüz won Jesus Chrischtus dra gschtorbe isch, überzcho. Won das glunge isch, hät er defür en äigeti Kapälle boue laa, di sogenannti Chrüzkapälle. D Lüüt händ ere aber Zwinglikapälle gsäit. De Zwingli häd vil glääse und won er us Glaris eweg isch öppe hundert Büecher gha. 1510 häd er de Landsgmäind vorgschlage e Latinschuel, aso es Gymnasium z gründe, was d Landsgmäind au eso pschlosse häd.